Sunnuntaina Padasjoella sattuneessa kuolonkolarissa osapuolena ollut henkilöauton kuljettaja ajoi humalassa, kertoo poliisi.

Kolarissa henkilöauto oli kääntynyt Nyystöläntieltä oikealle tielle 24 kohti Padasjokea ja ajanut vastaantulevien kaistalle suoraan moottoripyörän eteen. Pyörää ajanut mies kuoli ja hänen kyydissään ollut nainen loukkaantui.

Hämeen poliisi kertoi maanantaina autonkuljettajan puhaltaneen törkeän rattijuopumuksen rajan ylittävän lukeman.

Autoilijaa epäillään törkeästä rattijuopumuksesta, törkeästä kuolemantuottamuksesta, törkeästä vammantuottamuksesta ja törkeästä liikenneturvallisuuden vaarantamisesta.

Poliisi ja onnettomuustutkijalautakunta tutkivat tapausta.

Moottoripyöräilijä menehtyi elvytyksestä huolimatta

Padasjoen eteläpuolella Nyystölässä sunnuntai-iltapäivällä kello neljän jälkeen sattuneessa onnettomuudessa kuoli moottoripyörän kuljettaja ja pyörän kyydissä ollut matkustaja loukkaantui. Moottoripyörää ajoi noin 55-vuotias mies, kyydissä oli saman ikäinen nainen.

Mies menehtyi paikan päällä, vaikka häntä yritettiin elvyttää. Nainen kuljetettiin helikopterilla Tampereen Yliopistolliseen keskussairaalaan.

Henkilöauton kuljettaja, noin 65-vuotias nainen, loukkaantui myös ja hänet vietiin ambulanssilla Päijät-Hämeen keskussairaalaan.